Det legendariske interview med John Lennon lavet af fire skoledrenge fra Thy i januar 1970 er blevet solgt på auktion for næsten det dobbelte af vurderingssummen.

Kassettebåndet med John Lennon-interviewet er onsdag aften blevet solgt på auktion for 370.000 kroner. Båndet var vurderet til 200.000-300.000 kroner af auktionshuset Bruun Rasmussen i København, hvor auktionen fandt sted. Udover kassettebåndet købte den indtil nu ukendte køber også 29 billeder fra den dag i januar 1970, hvor Karsten Højen og tre af hans klassekammerater interviewede verdens mest kendte musiker til en skoleopgave - som i øvrigt også var med i auktionsnummeret.